Zápisnica č. 1

zo zasadnutia Akreditačnej komisie, poradného orgánu vlády SR, 
konaného 15. 11. 2002 v Bratislave
___________________________________________________________________________
Účasť:

1) Členovia AK:
prítomní:  H. Barancová,V. Bauer, M. Bílý, S. Biskupič, L. Bukovský, J. Bulla, D. Fischer, Ľ. Jančoková, J. Jarab, I. Käfer, P. Kukuča, M. Mokáň, P. Návrat, M. Pružinský, J. Sládek, Š. Šutaj, P. Vincúr, E. Virčíková
neprítomní: J. Laurinčík, J. Uhrík – ospr.

2) Hostia: 
Martin Fronc – minister školstva SR
Peter Mederly – gen. riad. sekcie VŠ MŠ SR
Daniel Kluvanec – za SRK
Libor Vozár – predseda RVŠ 
Katarína Höesová – Štud. RVŠ

Program: 

1.	Kontrola úloh
2.	Zloženie stálych pracovných skupín
3.	Kritériá
-	§ 82 ods. 2 písm. a/	- spôsobilosť VŠ uskutočňovať študijný program [Bc.,
  Mgr. (Ing.), PhD.]
4.	R o z l i č n é

	Zasadnutie otvoril a viedol predseda komisie P. Návrat. 

	V úvode za účasti ministra školstva sa diskutovalo o aktuálnych problémoch, najmä pokiaľ ide o prípravu vykonávacích predpisov k zákonu o vysokých školách, o postoji ministra školstva k budúcim vyjadreniam Akreditačnej komisie vzhľadom na to, že majú iba odporúčací charakter a k zabezpečeniu jej činnosti i činnosti sekretariátu komisie.

K bodu 1:
	Úlohy, ktoré sa prijali na doterajších stretnutiach sa splnili.

K bodu 2:
	Akreditačná komisia si podľa čl. 6 Štatútu Akreditačnej komisie v nadväznosti na § 81 ods. 10 a 11 zákona č. 131/2002 o vysokých školách a o zmene a doplnení niektorých zákonov zriaďuje pracovné skupiny podľa jednotlivých oblastí vzdelávacej, vedeckej, technickej alebo umeleckej činnosti vysokých škôl, pričom sa zohľadňuje najmä štruktúra sústavy študijných odborov.
	V súvise s uvedeným komisia sa najprv zaoberala zásadami zostavovania pracovných skupín Akreditačnej komisie, o ktorých sa začalo diskutovať na predchádzajúcom stretnutí v rámci prípravy zostavovania pracovných skupín. Po podrobnej diskusii komisia prijala definitívnu verziu textu zásad (pozri prílohu).

Uznesenie 1.2.1.
Akreditačná komisia:
a)	schvaľuje Zásady zostavovania pracovných skupín Akreditačnej komisie,
b)	ukladá členom komisie, aby Zásady rešpektovali pri zostavovaní pracovných skupín, 
c)	vyjadruje nádej, že Zásady – ako opatrenie komisie smerujúce k zvýšeniu jej dôveryhodnosti v úsilí o nezávislosť, objektívnosť, nestrannosť a profesionálnosť svojej činnosti – budú takto pochopené a rešpektované aj v akademickej pospolitosti.

Komisia ďalej prerokovala návrhy na zriadenie stálych pracovných skupín. Návrhy vymedzujú pôsobnosť príslušnej pracovnej skupiny vo vzťahu k študijným odborom. Návrhy tiež obsahujú personálne zloženie pracovnej skupiny. Vzhľadom na to, že viacerí predkladatelia požiadali o možnosť doplniť pracovnú skupinu, prípadne inak pozmeniť svoj návrh buď, aby zohľadnili skutočnosti, ktoré čoskoro očakávajú a ktoré zloženie pracovnej skupiny ovplyvnia alebo, aby sa zohľadnili niektoré podnety z diskusie, po diskusii komisia schválila návrhy v predloženom rozsahu s tým, že komisia rokovanie k tomuto bodu prerušila a vráti sa k nemu na najbližšom zasadnutí. 

K bodu 3:
	Akreditačná komisia prerokovala návrh kritérií, ktoré bude používať pri posudzovaní spôsobilosti vysokých škôl uskutočňovať bakalárske, magisterské a doktorandské štúdium. O kritériách diskutovala v členení na dve časti: Schémy a Zásady. V súvise s uvedeným uzavrela časť návrhu „Schémy“. O Zásadách pokračovala veľmi rozsiahla diskusia. Vzhľadom na dôležitosť diskusie sa komisia rozhodla, že jej venuje maximum času, aj na úkor prerokovania ďalších kritérií. Rokovanie o kritériách sa prerušilo a bude pokračovať elektronickou formou so zámerom dokončiť prerokovanie kritérií na ďalšom zasadnutí. 
Uznesenie 1.3.1.
Akreditačná komisia
a)	schvaľuje „Kritériá používané pri posudzovaní podľa § 82 ods. 2 písm.a/ zákona č. 131/2002 o vysokých školách... (Schémy),
b)	ukladá členom komisie do 25. 11. 2002 zaslať pripomienky k zostávajúcim návrhom kritérií predsedovi komisie.

K bodu 4:

Ďalšie zasadnutie komisie sa uskutoční 12. a 13. decembra 2002 v Nitre.

Schválil:						          Pavol   N á v r a t
predseda akreditačnej komisie